*Tämä artikkeli käsittelee Bob Dylanin kappaletta. Cherin samannimistä albumia käsittelee artikkeli All I Really Want to Do (albumi).*

| "All I Really Want to Do"Bob Dylan |
| --- |
| Kappaleen "All I Really Want to Do" kansikuva |
| Kappaleen tiedot |
|  Albumilta | *Another Side of Bob Dylan* |
|  Julkaistu | 8. elokuuta 1964 |
|  Tyylilaji | folk |
|  Kesto | 04.04 |
|  Levy-yhtiö | Columbia Records |
| *Another Side of Bob Dylanin* muut kappaleet |
|  | "All I Really Want to Do"1. | "Black Crow Blues"2. |

**"All I Really Want to Do"** on yhdysvaltalaismuusikko Bob Dylanin kirjoittama kappale, jonka hän julkaisi vuonna 1964 albumillaan *Another Side of Bob Dylan*. Vuoden sisällä siitä muodostui yksi hänen ensimmäisistä kappaleistaan, jotka tulivat tutuiksi laajemmalle yleisölle, kun sekä Cher että The Byrds levyttivät siitä menestyksekkäät cover-versiot. Esimerkiksi Britanniassa molemmat versiot ylsivät top 10:een.

Bob Dylanin versio
------------------

"All I Really Want to Do" oli Bob Dylanin ensimmäisten joukossa äänittämiä kappaleita sen jälkeen, kun hän oli irtautunut lauluissaan ajankohtaisista aiheista. "All I Really Want to Do" oli pohjimmiltaan romanttinen rakkauslaulu, jonka sanoituksessa mies yrittää saada tytön vakuuttuneeksi aikomuksistaan. Mies luettelee asioita, joita ei tytölle tekisi, joten tämä alkaa epäillä, että mies haluaa viedä ystävyyssuhteen uudelle tasolle. Lopuksi mies kuitenkin toteaa haluavansa olla tämän ystävä. Sanoituksen innoittajaksi on epäilty Dylanin tyttöystävää Suze Rotoloa, jonka kanssa hän seurusteli vuosina 1961–64.

> »I ain’t lookin’ to compete with you  
> Beat or cheat or mistreat you  
> Simplify you, classify you  
> Deny, defy or crucify you  
> All I really want to do  
> Is, baby, be friends with you.»   
> (Kappaleen ensimmäinen säkeistö)
> 
> 

Kertosäe, jossa Dylan laulaa hyvin korkealta, sai vaikutteita Hank Williamsilta sekä Ramblin’ Jack Elliottilta.

"All I Really Want to Do" äänitettiin 9. kesäkuuta 1964, ja julkaistiin Dylanin neljännen albumin *Another Side of Bob Dylan* avausraitana 8. elokuuta 1964. 24. heinäkuuta 1965 Dylan esitti kappaleen Newportin folk-festivaaleilla. Seuraavana päivänä hän esitti sen sähköistetyn yhtyeen kanssa, mistä yleisö ei pitänyt, vaan buuasi Dylanille läpi tämän esiintymisen.

The Byrdsin versio
------------------

| "All I Really Want to Do"The Byrds |
| --- |
| Singlen "All I Really Want to Do" kansikuva |
| Singlen tiedot |
|  Albumilta | *Mr. Tambourine Man* |
|  B-puoli | "I’ll Feel a Whole Lot Better" |
|  Äänitetty  | huhtikuu 1965 |
|  Julkaistu | 14. kesäkuuta 1965 |
|  Formaatti | 7" single |
|  Tekijä(t) | Bob Dylan |
|  Tuottaja(t) | Terry Melcher |
|  Tyylilaji | folk rock |
|  Kesto | 02.04 |
|  Levy-yhtiö | Columbia, CBS |
| The Byrdsin muut singlet |
| "Mr. Tambourine Man"1965 | "All I Really Want to Do"1965 | "Turn! Turn! Turn! (To Everything There Is a Season)"1965 |

Yhdysvaltalainen folk rock -yhtye The Byrds äänitti kappaleesta kaksi versiota, joista toinen äänitettiin maaliskuussa ja toinen huhtikuussa 1965. Huhtikuun versio päätyi singlen A-puolelle. Byrds teki kappaleeseen muutoksia ja esimerkiksi kertosäkeen melodiaa muutettiin. Väliosaan saatiin vaikutteita The Beatles -yhtyeeltä. Byrdsin versiossa ovat merkittävässä osassa myös lauluharmoniat ja Roger McGuinnin soittama 12-kielinen Rickenbacker-kitara.

Kappaleen kirjoittaja Bob Dylan oli ollut Byrdsin sähköistetystä versiosta innoissaan ja todennut: "Vau! Tämän tahdissahan voi jopa tanssia!"

### Julkaisu ja vastaanotto

Sekä yhtye että manageri Jim Dickson ovat sanoutuneet irti kaikesta singlen julkaisuun liittyvästä toiminnasta, sillä kyseessä oli levy-yhtiö Columbia Recordsin hyökkäys Imperial Recordsia kohtaan, joka oli julkaisemassa singlenä Cherin version samasta kappaleesta. Columbia ei halunnut seurata tilannetta sivusta. "All I Really Want to Do" ilmestyi 14. kesäkuuta, mutta sen menestys osoittautui heikohkoksi, eikä se noussut Billboard Hot 100 -listan sijaa 40 korkeammalle. Niinpä kesken kaiken A-puoleksi vaihdettiin alun perin B-puolella ollut "I’ll Feel a Whole Lot Better", joka ei kuitenkaan yltänyt kuin sijalle 103.

Yhdysvaltain ulkopuolella singlen julkaisi Columbian sijaan CBS Records. Britanniassa "All I Really Want to Do" oli suuri hitti sen noustessa sijalle neljä. Se säilyi listalla kymmenen viikkoa. Irlannissa kappale ylsi kahdeksanneksi ja Länsi-Saksassa 27:nneksi.

Viikkoa singlen julkaisun jälkeen, 21. heinäkuuta, ilmestyi yhtyeen ensimmäinen albumi, *Mr. Tambourine Man*. "All I Really Want to Do" oli sen seitemäs raita. Albumiversio oli erilainen kuin singleversio ja se oli äänitetty maaliskuussa 1965.

#### Listasijoitukset

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Britannia | 4. | 10 | 14.8.1965 |  |
|  Irlanti | 8. | 2 | 30.8.1965 |  |
|  Länsi-Saksa | 27. |  | 1965 |  |
|  Yhdysvallat | 40. |  | 1965 |  |

Muita versioita
---------------

The Byrdsin lisäksi kappaleesta teki vuonna 1965 kaupallisesti suositun version myös Cher. Hänen versionsa menestyi Yhdysvalloissa paremmin kuin Byrdsin vastaava, se pääsi Billboardin listalla sijalle 15. Britanniassa single ylsi yhdeksänneksi. Cherin version sovitus oli saanut vaikutteita Byrdsilta. Myös The Hollies-, World Party- ja The Hooters -yhtyeet ovat levyttäneet kappaleen.

Lähteet
-------

* AllMusic
* ChartArchive[vanhentunut linkki]
* Lehtomaa, Pasi: *The Byrds – Viidennen ulottuvuuden veljeskunta*. Tampere: POP-lehti, 2007. ISBN 978-952-5546-28-6.
* Rate Your Music

### Viitteet

1. 1 2 3  Unterberger, Richie: All I Really Want to Do - Bob Dylan : Listen, Appearances, Song Review : AllMusic AllMusic. Viitattu 4.1.2013. (englanniksi)
2. 1 2  All I Really Want To Do by Bob Dylan Songfacts Songfacts. Viitattu 4.1.2013.  (englanniksi)
3. 1 2  Egan, Sean: *The Mammoth Book of Bob Dylan*, s. 47. Yhdistynyt kuningaskunta: Robinson, 2011. ISBN 978-1-84901-466-3.
4. ↑  All I Really Want To Do The Official Bob Dylan Site. Viitattu 4.1.2013.  (englanniksi)
5. ↑  Erlewine, Stephen Thomas: Another Side of Bob Dylan - Bob Dylan : Listen, Appearances, Song Review : AllMusic AllMusic. Viitattu 4.1.2013.  (englanniksi)
6. 1 2 3 4 5  Lehtomaa 2007, s.35–36
7. ↑  The Byrds: *Mr. Tambourine Man* -CD-levyn kansilehti, kirjoittanut Johnny Rogan (Columbia/Legacy 483705 2)
8. 1 2  All I Really Want to Do / I'll Feel a Whole Lot Better by The Byrds : Reviews and Ratings - Rate Your Music Rate Your Music. Viitattu 4.1.2013.  (englanniksi)
9. 1 2  ChartArchive - The Byrds - All I Really Want To Do ChartArchive. Viitattu 4.1.2013. [vanhentunut linkki] (englanniksi)
10. 1 2  The Irish Charts - All there is to know (Hakusanalla *The Byrds*) The Irish Charts. Viitattu 4.1.2013.  (englanniksi)
11. 1 2  Single - The Byrds, All I Really Want To Do charts.de. Viitattu 4.1.2013. [vanhentunut linkki] (englanniksi)
12. ↑   AllMusic. Viitattu 6.1.2013.  (englanniksi)
13. ↑  The Byrds - Awards : AllMusic AllMusic. Viitattu 4.1.2013.  (englanniksi)
14. ↑  Cher - Awards : AllMusic AllMusic. Viitattu 6.1.2013.  (englanniksi)
15. ↑  ChartArchive - Cher - All I Really Want To Do ChartArchive. Viitattu 6.1.2013. [vanhentunut linkki] (englanniksi)
16. ↑  Search Results - The Covers Project The Covers Project. Viitattu 6.1.2013. [vanhentunut linkki] (englanniksi)